### Beslutningstema

I denne sag skal Sundhedsudvalget godkende Sundhedsafdelingens og Pleje og Omsorgs kvalitetsstandarder for 2025.

### Sagsfremstilling

Kommunalbestyrelsen skal mindst en gang årligt revidere kvalitetsstandarderne for indsatser i Sundhedsafdelingen og Pleje og Omsorg.

Kvalitetsstandarderne indeholder en generel serviceinformation til borgere om den hjælp, som de kan forvente at få fra kommunen. Serviceniveauet fastsættes af Kommunalbestyrelsen ud fra lovgrundlaget.

I Pleje og Omsorg er der ikke foretaget indholdsmæssige ændringer i kvalitetsstandarderne fra 2024. Den nye ældrelov tilser, at tingene gøres på en anden måde end i dag, så indtil den nye ældrelov foreligger, foretages der ingen ændringer i kvalitetsstandarderne.

I [adresse] er der foretaget følgende ændringer i kvalitetsstandarderne:

* Formuleringen "hjælp til rygestop" er ændret til "hjælp til ændring af rygevaner".
* I Sundhedstilbud til borgere med diabetes er der under Formålet med indsatsen taget "du bliver vejledt i tilskudsmuligheder" ud, da det ikke ligger inden for sundhedskonsulenternes kompetenceområde.
* Titlen "Sundhedstilbud til borgere med overvægt" er ændret til "Sundhedstilbud til borgere der ønsker at opnå deres idealvægt". Herved favner sundhedstilbuddet også borgere, der har andre vægtmæssige problematikker end overvægt.
* Under Sundhedstilbud til borgere der ønsker at opnå deres idealvægt er målgruppe og formål med tilbuddet ændret, i tråd med den sundhedspædagogiske retning, som Sundhedsafdelingen arbejder ud fra, samt den bredere målgruppe som ændringen af titlen indikerer.

Vivian Koch indstiller, 4. november 2024, pkt. 8:

at Sundhedsudvalget godkender kvalitetsstandarderne for 2025, og

at sagen sendes til høring i Ældrerådet og Handicaprådet, og

at Sundhedsudvalget behandler høringssvarene, og

at indstillingen videresendes til Økonomiudvalget og Kommunalbestyrelsen.

Beslutning fra Sundhedsudvalget, 4. november 2024, pkt. 8:

Kvalitetsstandarderne sendes til høring.

Beslutning fra Ældrerådet, 12. november 2024, pkt. 8:

Ældrerådet tilslutter sig kvalitetsstandarderne for Pleje og Omsorg og afventer vedtagelse af den nye ældrelov.

Ældrerådet tilslutter sig Sundhedsafdelingens samlede kvalitetsstandarder og afventer vedtagelse af den nye sundhedslov.

Beslutning fra Handicaprådet, 19. november 2024, pkt. 4:

Handicaprådet tager kvalitetstandarderne til efterretning, da den nye ældrelov endnu ikke foreligger.

Sussanne Svendsen, Karoline Vestergaard, Daniel Steffensen, Bitten Toft, Jesper Klausen og Ingrid Krogh deltog ikke i behandlingen af punktet.

### Indstilling Vicekommunaldirektøren indstiller

|  |  |
| --- | --- |
| at | Sundhedsudvalget godkender Sundhedsafdelingens og Pleje og Omsorgs kvalitetsstandarder for 2025, og |
| at | indstillingen videresendes til godkendelse i Økonomiudvalget og Kommunalbestyrelsen. |

Beslutning fra Sundhedsudvalget, 2. december 2024, pkt. 4:

Indstillingen godkendt.

Beslutning fra Økonomiudvalget, 12. december 2024, pkt. 5:

Indstillingen anbefales.

Villads Laursen deltog ikke i mødet.

### Beslutning

Indstillingen godkendt.

Noah Dahl deltog ikke i mødet.